Max vélarnar hafa beðið eftir því að komast í notkun á ný . Indónesíska flugfélagið Lion Air hafði í hyggju að senda flugmenn sína í sérstaka þjálfun í flughermi til að búa þá undir flug á Boeing 737 Max vélunum . Hætt var við þau áform eftir að flugvélaframleiðandinn sannfærði stjórnendur félagsins um að slíkt væri óþarfi . Sagt er frá á vef Bloomberg . Samræðurnar áttu sér stað árið 2017 en ári síðar fórust 189 einstaklingar eftir að slík vél á vegum félagsins hrapaði skömmu eftir flugtak . Talið er að flugslysið megi að hluta rekja til vanþekkingar flugmanna á eiginleikum stjórntækja og tölvubúnaðar í vélinni en upplýst er að tölvubúnaður og skynjarar virkuðu ekki sem skyldi í ferðinni . „ Nú þarf „ friggin “ Lion Air mögulega tíma í hermi til að geta flogið Max-inum , og kannski helst vegna þeirra eigin heimsku . Ég er að reyna að finna út úr því hvernig ég redda þessu ! Hálfvitar , “ segir í innanhússkeyti sem starfsmaður Boeing skrifaði í júní 2017 . Gögnin voru gerð opinber nýverið í tengslum við rannsókn bandarískra yfirvalda á málinu . Skeytinu var svarað með eftirfarandi orðsendingu : „ WHAT THE F % $ & !!!! En systurfélag þess er nú þegar að fljúga vélunum ! “ Er þar átt við malasíska félagið Malindo Air sem var fyrsta félagið til að taka Max þoturnar í notkun . Ef raunin hefði verið sú að starfsfólk þyrfti sérstaka þjálfun á Max vélarnar hefði það haft áhrif á einn helsta sölupunktinn við þær – nefnilega að áhafnir þjálfaðar á eldri gerðir 737 vélanna þyrftu ekki sérstaka þjálfun fyrir Maxinn . Eftir tvö mannskæð flugslys á 737 Max vélunum hafa þær verið kyrrsettar frá vormánuðum í fyrra . Enn er óljóst hvenær þær munu takast á loft á nýjan leik . Boeing hefur þurft að greiða flugfélögum sem keypt höfðu Max vélar , þar á meðal Icelandair , háar fjárhæðir í bætur vegna þessa .